Mikławš Truc

Mikławš Truc ( Nikolaus Trutz; * 21. januara 1839 w Kukowje, † 14. oktobra 1917 w Jarobrodźe) bě serbski wojnar, twarc knjejskich wozow a awtow kaž tež předewzaćel a załožer awtomobiloweje firmy Karosseriefabrik N. Trutz w Coburgu.

Wón narodźi so w Kukowje jako syn małeho žiwnosćerja, kiž tež jako wojnar dźěłaše. Po wopyće Kukowskeje ludoweje šule wukonješe lěto słužby pola kublerja a nawukny potom w Kamjencu wojnarstwo. Wot 1857 do 1861 dźěłaše jako wojnar na wšelakich městnach w Budyšinje a Drježdźanach. Na pućowanju přez Durinsku, Hessensku, Porynsku hač do Parisa wukmanješe so mjez 1861 a 1865 w swojim rjemjeslnistwje dale. Wot 1865 dźěłaše pola fabrikanta Rothschilda, hdźež naćisny planaj za luksusowej wozaj, kotrejž dóstaštaj na swětowej wustajeńcy 1867 druhe myto. 1870 přewza Truc w Parisu sam małe předewzaće, kotrež dyrbješe pak dla wudyrjeneje wójny mjez Francoskej a Němskim zwjazkom bórze zaso předać. Přesydli so do Coburga a kupi tam fabriku za knjejske wozy.

Fabrika Mikławša Truca eksportowaše do mnohich europskich krajow kaž tež do Južneje Ameriki. W lěće 1898 załoži filialu w Berlinje a bórze po tym dalšu w Mexiku. Z rozšěrjenjom awtow so tež Truc přeorientowa. W lěće 1913 naprodukowa jeho Berlinska filiala 400 awtomobilow.

W poslednich žiwjenskich lětach přebywaše Truc hdys a hdys w ródnej Łužicy a rozprawješe na přikład w Kukowskej Bjesadźe wo swojim žiwjenju.

 Žórła a literatura 

 Nikolaus Trutz: Vom Wanderstab zum Automobil. Paderborn 1914 (digitalizat na stronach SLUB).
 Thomas Köppen: Der Coburger Hof- Wagenfabrikant Nikolaus Trutz. Ein Beispiel fur den Wandel eines Landstellmachers in der zweiten Halfte des 19. Jahrhunderts zum Kutschenfabrikanten. W: Achse, Rad und Wagen 4 (1996), str. 16-27

Kategorija:Muž
Kategorija:Rodź. 1839
Kategorija:Zemr. 1917
Kategorija:Serb
Kategorija:Němc
Kategorija:Předewzaćel
Kategorija:Wosoba (Kukow)
Kategorija:Wosoba (Coburg)